b"\n_START_ARTICLE_\nBody Language\n_START_SECTION_\nInformacije o albumu\n_START_PARAGRAPH_\nAlbum Body Language je deveti glasbeni album Kylie Minogue in njen tretji album, izdan preko zalo\xc5\xbebe Parlophone Records. Naslov izvira iz kitice iz pesmi\xc2\xa0\xc2\xbbSlow\xc2\xab. Album so posneli \xc4\x8dez poletje 2003 v Veliki Britaniji, na Irskem in v \xc5\xa0paniji. Kylie Minogue je ob ustvarjanju albuma ponovno sodelovala z Richardom Stannardom, Julianom Gallagherjem, Cathy Dennis, Karen Poole in Johnnyjem Douglasom, pa tudi z Danom Careyjem in Emiliano Torrini, poznanima kot skupina Sunnyroads._NEWLINE_Album Body Language so promovirali s pomo\xc4\x8djo edinstvenega koncerta Money Can't Buy, 15. novembra 2003 v areni Hammersmith Apollo v Londonu. Vstopnice za koncert niso bile v prosti prodaji, zato so koncertu prisostvovali le povabljeni gosti in gledalci, ki so jih iz\xc5\xberebali po vsej Evropi. Kylie Minogue je na koncertu nastopila s sedmimi novimi pesmimi ter nekaj starej\xc5\xa1imi pesmimi. Julija 2004 so posnetke koncerta izdali tudi preko DVD-ja, ki je vklju\xc4\x8deval neurejene dele koncerta, prikaz dodatnih u\xc4\x8dinkov pri nastopu s pesmima \xc2\xbbSlow\xc2\xab\xc2\xa0in \xc2\xbbChocolate\xc2\xab, dokumentarni film ustvarjanja koncerta in videospote za vse single, izvedene na koncertu._NEWLINE_Avstralska in japonska razli\xc4\x8dica albuma je vklju\xc4\x8devala dodatno pesem \xc2\xbbSlo Motion\xc2\xab, japonska razli\xc4\x8dica pa \xc5\xa1e dodatno pesem \xc2\xbbYou Make Me Feel\xc2\xab. Ko je iz\xc5\xa1la severnoameri\xc5\xa1ka razli\xc4\x8dica pesmi, so preko nje izdali tudi videospot za pesem \xc2\xbbSlow\xc2\xab\xc2\xa0in nastop v \xc5\xbeivo s koncerta Money Can't Buy s pesmijo \xc2\xbbCan't Get You Out of My Head\xc2\xab\xc2\xa0ter dve dodatni pesmi, \xc2\xbbCruise Control\xc2\xab\xc2\xa0in \xc2\xbbYou Make Me Feel\xc2\xab. K ameri\xc5\xa1ki razli\xc4\x8dici albuma so dodali \xc5\xa1e \xc5\xa1est razglednic. Album je zasedel drugo mesto na lestvici Billboard 200 in do danes so v Zdru\xc5\xbeenih dr\xc5\xbeavah Amerike prodal 177.000 izvodov."